**ELŐTERJESZTÉS**

**A Gazdasági és Jogi Bizottság 2022. október 26-i ülésére**

**Javaslat a szombathelyi 11662 hrsz-ú ingatlan értékesítésére vonatkozó pályázati felhívás jóváhagyására**

Tájékoztatom a Tisztelt Bizottságot, hogy vételi ajánlat érkezett az önkormányzati tulajdonban álló, 11662 hrsz-ú ingatlan megvásárlására vonatkozóan.

A „kivett beépítetlen terület” megnevezésű ingatlan Szombathely déli városrészén, az Oroszlán utcában található, alapterülete 2257 m2. A telek a 11735/1 hrsz-ú, szilárd burkolattal nem rendelkező közútról közelíthető meg. Valamennyi közmű az utcáról elérhető.

Az ingatlanra SZMJV Közgyűlésének *Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról* szóló 30/2006.(IX.7.) önkormányzati rendeletének (HÉSZ) Lke-Sz-30-4,5-900 jelű beépítési előírásai vonatkoznak (Kertvárosias lakóterület, szabadon álló beépítési mód, max 30%-os beépíthetőség, max 4.5 m építménymagasság, minimálisan kialakítható telekterület 900m2).

A szakértő az ingatlan forgalmi értékét 24.156.000,-Ft+ÁFA, bruttó 30.678.120,-Ft összegben határozta meg.

A Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (Vagyonrendelet) 14.§ (4) bekezdésének a) pontja előírja, hogy a 8 millió forint bruttó forgalmi értékhatár feletti ingatlan esetében a versenyeztetési eljárás lefolytatását nem lehet mellőzni.

A Vagyonrendelet Versenyeztetési Szabályzatának 7. pontja szerint a pályázatra szóló felhívást a Vagyonrendeletben meghatározott tulajdonosi jogok gyakorlója írja ki. A 8. § (1) bekezdés b) pontja rögzíti, hogy a forgalomképes önkormányzati ingatlan és ingó vagyon tekintetében a (2)-(3) bekezdésben meghatározott kivételekkel a tulajdonosi jogokat 15-35 millió forint közötti egyedi forgalmi értékhatár esetén a gazdasági ügyeket ellátó bizottság gyakorolja.

Kérem a Tisztelt Bizottságot, hogy a Vagyonrendelet 8. § (1) bekezdés b) pontjában és a Versenyeztetési Szabályzatban foglaltak alapján kerüljön sor a fenti ingatlan licitálás útján történő értékesítésére vonatkozó pályázati felhívás kiírására.

Az ingatlan értékesítésére vonatkozó pályázati felhívás az előterjesztés 1. számú, értékbecslése a 2. számú melléklete.

**Szombathely, 2022. október „ „**

**/: Dr. Nemény András :/**

**Határozati javaslat**

**………/2022. (X. 26.) GJB sz. határozat**

1. A Gazdasági és Jogi Bizottság a Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 8. § (1) bekezdés b) pontjában kapott felhatalmazás alapján a szombathelyi 11662 hrsz.-ú, 2257 m2 alapterületű, „kivett beépítetlen terület” megnevezésű ingatlanra vonatkozó pályázati felhívást – az előterjesztés 1. számú mellékletével egyező tartalommal – jóváhagyja.
2. A Bizottság felkéri a polgármestert az előterjesztés melléklete szerinti tartalommal az ingatlan értékesítésére vonatkozó pályázati felhívás kiírására, valamint felhatalmazza arra, hogy a licit nyertesével az adásvételi szerződést megkösse.
3. A Bizottság felkéri a polgármestert, amennyiben a pályázati eljárás eredménytelenül zárul, gondoskodjon az előterjesztés mellékletével egyező tartalommal a pályázat további kiírásáról azzal, hogy az aktualizált forgalmi érték változása esetén, az új pályázati felhívást ismét a tulajdonosi joggyakorló elé kell terjeszteni.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal